T-72 oli aikoinaan neuvostoliittolaista huipputuotantoa – näin Panssariprikaatin vanha taisteluvaunu jyrisee nyt Parolassa

Parolassa paukkui ja savusi vappuna, sillä Panssarimuseolla vaihdettiin kesävaihteelle – ja laitettiin T-72-panssarijoukkue urakoimaan.

Parolan Panssarimuseo järjestää perinteisesti vappuna Kewätsawutus-tapahtuman, jossa väännetään kampiakselit kesäaikaan museovaunuja ajattamalla. Tänä vappuna museorinteessä paukkui edellispäivän lumipyryn jälkeisessä upeassa kevätauringon paahteessa tavallistakin äänekkäämmin, sillä kolmen T-72-taistelupanssarivaunun joukkue hätyytettiin rauhallisen telttailun keskeltä taistelutehtäviin.

Yleisö saikin nähdä kuinka vaunumiehistöt purkavat ja pakkaavat leirinsä vaunujen kyytiin, käynnistävät panssarinsa ja suoriutuvat tehtäväänsä suorittamaan.

Suomessa T-72-vaunuja oli käytössä yhteensä 162 kappaletta vuodesta 1984 lähtien. Neuvostoliitto ilmoitti 1980-luvun alussa olevansa valmis myymään Suomelle uusimpia T-72M-taistelupanssareitaan, joihin suomalaiset kävivät tutustumassa vuonna 1983. Hankintapäätös tehtiin nopeasti, ja käyttö- ja huoltokoulutus järjestettiin Odessassa jo syksyllä 1984. Ensimmäiset vaunut saapuivat joulukuussa 1984.

T-72-vaunut olivat Panssariprikaatin peruskalustoa ennen Leopard 2 -vaunuja.­

Kaikkiaan Neuvostoliitosta ostettiin 63 T-72M1- ja T-72M1K-vaunua, joiden lisäksi ostettiin myöhemmin Itä-Saksan perintövarastoista 66 tsekkiläis- ja 33 puolalaisvalmisteista panssaria.

Nämä toimivat T-54- ja T-55-vaunujen rinnalla Suomen panssarijoukkojen kärkenä aina Leopard 2 -vaunuhankintaan saakka.

Vaikka T-72-vaunut ovatkin jo siirtyneet Suomessa eläkkeelle, niin useita kappaleita on säästetty museaalisiin tarkoituksiin, osa toimintakuntoisina. Panssarikillan jäsenten teknisellä avustuksella niitä pidetään edelleen ajokuntoisina.

Näkymä taisteluvaunun tornista.­